คลัง เผยหนี้สาธารณะคงค้างสิ้น ก.พ. 60 คิดเป็น 41.96% ของ GDP
คลัง เผยหนี้สาธารณะคงค้างสิ้น ก.พ. 60 คิดเป็น 41.96% ของ GDP
12 เม.ย. 2560

นายธีรัชย์ อัตนวานิช ที่ปรึกษาด้านตลาดตราสารหนี้ รายงานสถานะหนี้สาธารณะคงค้าง ณ วันที่ 28 ก.พ.60 ว่า มีจำนวน 6,090,230.67 ล้านบาท โดยแบ่งเป็น หนี้รัฐบาล 4,637,934.90 ล้านบาท หนี้รัฐวิสาหกิจ 972,466.27 ล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 460,477.61 ล้านบาท และ หนี้หน่วยงานของรัฐ 19,351.89 ล้านบาท เมื่อเปรียบเทียบกับเดือนก่อนหน้า หนี้สาธารณะคงค้างเพิ่มขึ้นสุทธิ 30,586.06 ล้านบาท หนี้สาธารณะคงค้างต่อ GDP ณ สิ้นเดือนก.พ.60 คิดเป็น 41.96% ของ GDP ลดลงเล็กน้อยเมื่อเทียบกับ ณ สิ้นเดือนม.ค.60 ที่ 41.97%
สำหรับหนี้สาธารณะคงค้างจำนวน 6,090,230.67 ล้านบาท มีรายละเอียด ดังนี้
1.หนี้รัฐบาล จำนวน 4,637,934.90 ล้านบาท เพิ่มขึ้นสุทธิ 40,963.49 ล้านบาทโดยการเปลี่ยนแปลงที่สำคัญเกิดจาก
การกู้เงินเพื่อชดเชยการขาดดุลงบประมาณและการบริหารหนี้สาธารณะเพิ่มขึ้น 46,889.03 ล้านบาท โดยมีรายละเอียดดังนี้
– เงินกู้ระยะสั้น ลดลง 3,390 ล้านบาท เนื่องจากการลดลงของตั๋วเงินคลัง
– เงินกู้ระยะยาว เพิ่มขึ้น 50,279.03 ล้านบาท เนื่องจากการกู้เงินเพื่อชดเชยการขาดดุลงบประมาณ
การกู้เงินเพื่อการลงทุนจากแหล่งเงินกู้ในประเทศ จำนวน 1,503.66 ล้านบาท โดยแบ่งเป็นการกู้ให้กู้ต่อแก่ (1) การรถไฟฟ้าขนส่งมวลชนแห่งประเทศไทยเบิกจ่ายเงินกู้จำนวน 909.18 ล้านบาท เพื่อจัดทำโครงการรถไฟฟ้าสายสีเขียว จำนวน 556.65 ล้านบาท และสีน้ำเงิน จำนวน 352.53 ล้านบาท และ (2) การรถไฟแห่งประเทศไทยเบิกจ่ายเงินกู้จำนวน 594.48 ล้านบาท เพื่อจัดทำโครงการก่อสร้างทางคู่ในเส้นทางรถไฟ สายชายฝั่งทะเลตะวันออก ช่วงฉะเชิงเทรา – คลองสิบเก้า – แก่งคอย จำนวน 306.39 ล้านบาท โครงการก่อสร้างรถไฟทางคู่ ช่วงชุมทางถนนจิระ – ขอนแก่น จำนวน 157.33 ล้านบาท โครงการปรับปรุงทางที่ไม่ปลอดภัยต่อการเดินรถ จำนวน 78.38 ล้านบาท และ โครงการรถไฟชานเมืองสายสีแดง ช่วงบางซื่อ – รังสิต จำนวน 52.38 ล้านบาท
การชำระหนี้ที่รัฐบาลกู้เพื่อชดเชยความเสียหายให้แก่กองทุนเพื่อการฟื้นฟูและพัฒนาระบบสถาบันการเงิน จำนวน 7,385.82 ล้านบาท โดยใช้เงินจากบัญชีสะสมเพื่อการชำระคืนต้นเงินกู้ชดใช้ความเสียหายของกองทุนเพื่อการฟื้นฟูฯ
หนี้ต่างประเทศลดลง 43.38 ล้านบาท เนื่องจากการชำระคืนหนี้โครงการเงินกู้ภายใต้แผนงานเงินกู้รัฐบาลญี่ปุ่นเพื่อกระตุ้นการฟื้นฟูเศรษฐกิจ 800.73 ล้านเยน หรือ 265.32 ล้านบาท โครงการปรับปรุงและพัฒนาทางหลวงของกรมทางหลวงชนบท 3.5 ล้านเหรียญสหรัฐ หรือ 109.17 ล้านบาท  โครงการก่อสร้างสะพานข้ามแม่น้ำเจ้าพระยาบริเวณถนนนนทบุรี 251.96 ล้านเยน หรือ 73.50 ล้านบาท และผลการเปลี่ยนแปลงของอัตราแลกเปลี่ยน รวมถึงการเบิกจ่ายโครงการรถไฟชานเมืองสายสีแดงช่วงบางซื่อ-รังสิต จำนวน1,667.34 ล้านเยน หรือ 522.68 ล้านบาท เป็นสำคัญ
2.หนี้ของรัฐวิสาหกิจ จำนวน 972,466.27 ล้านบาท ลดลงสุทธิ 7,014.04 ล้านบาท โดยการเปลี่ยนแปลงที่สำคัญเกิดจาก
หนี้ในประเทศลดลงสุทธิ 4,475.11 ล้านบาท โดยรายการที่สำคัญเกิดจากหนี้ที่รัฐบาลไม่ค้ำประกันมีการชำระคืนหนี้สุทธิ จำนวน 5,441.13 ล้านบาท ซึ่งมาจากการไฟฟ้าส่วนภูมิภาคไถ่ถอนพันธบัตรที่ครบกำหนด จำนวน 1,000 ล้านบาท และบริษัท ปตท. จำกัด (มหาชน) ไถ่ถอนหุ้นกู้ จำนวน 2,636 ล้านบาท เป็นสำคัญ
หนี้ต่างประเทศลดลง 2,538.93 ล้านบาท โดยรายการที่สำคัญเกิดจากการชำระคืนของบริษัท การบินไทย จำกัด (มหาชน) และผลการเปลี่ยนแปลงของอัตราแลกเปลี่ยน
3.หนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) จำนวน 460,477.61 ล้านบาท ลดลงสุทธิ 3,208.18 ล้านบาท โดยรายการที่สำคัญเกิดจากการชำระคืนต้นเงินกู้ของธนาคารเพื่อการเกษตรและสหกรณ์การเกษตร
4.หนี้หน่วยงานของรัฐ จำนวน 19,351.89 ล้านบาท ลดลงสุทธิ 155.21 ล้านบาท จากการเบิกจ่ายจากแหล่งเงินกู้ต่างๆ น้อยกว่าชำระคืนต้นเงินกู้
หนี้สาธารณะ ณ สิ้นเดือนกุมภาพันธ์ 2560 จำนวน 6,090,230.67 ล้านบาท แบ่งออกเป็นหนี้ในประเทศ 5,769,794.70 ล้านบาท หรือ 94.74% และหนี้ต่างประเทศ 320,435.97 ล้านบาท (ประมาณ 9,305 ล้านเหรียญสหรัฐ) หรือ 5.26% ของหนี้สาธารณะคงค้างทั้งหมด และหนี้สาธารณะคงค้างแบ่งตามอายุคงเหลือ สามารถแบ่งออกเป็นหนี้ระยะยาว 5,330,110.48 ล้านบาท หรือ 87.52% และหนี้ระยะสั้น 760,120.19 ล้านบาท หรือ 12.48% ของหนี้สาธารณะคงค้างทั้งหมด